Fost il-298 vittmi abbord l-ajruplan tal-Malaysia Airline li nhar il-Ħamis li għadda kien irrapurtat li ntlaqat minn missila fuq żona kkontrollata mir-ribelli fil-lvant tal-Ukrajna, kien hemm passiġġier b’ċittadinanza doppja, Amerikana u Olandiża ta’ 19-il sena, li sena ilu kien żar Malta. Quinn Lucas Schansman kien fi triqtu lejn l-Indoneżja biex jiltaqa’ ma membri tal-familja tiegħu għal btala flimkien f’Bali. Issa missieru Thomas, jinsab fi triqtu lejn l-Olanda biex jistenna l-fdalijiet ta’ ibnu. Fuq il-paġna tiegħu ta’ facebook Quinn Lucas kien tella dan ir-ritratt tiegħu f’Lulju tas-sena l-oħra li juri li kien għal btala f’Malta. Il-vittmi tat-titjira MH17 kienu ġejjin minn diversi pajjiżi: 189 mill-Olanda 44 mill-Malasja (dawn jinkludu il-15-il membru tal-ekwipaġġ u żewġt itrabi) 27 mill-Awstralja 12 mill-Indoneżja (fosthom tarbija) 9 mir-Renju Unit 4 mill-Ġermanja 4 mill-Belġju 3 mill-Filippini 1 mill-Kanada 1 minn New Zealand 4 għad mhux magħrufa. Sadattant, l-Ukrajna qed takkuża lir-ribelli favur ir-Russja li qed jippruvaw jeqirdu l-evidenza fis-sit fejn iġġarraf l-ajruplan tal-Malaysia Airlines. L-Ukrajna qed tgħid li r-ribelli immexxija mir-Russja, qed iżommu lill-esperti internazzjonali milli jibdew l-investigazzjoni tagħhom. Tim mill-organizazzjoni tas-sigurtà u l-koperazzjoni fl-Ewropea (l-OSCE) għat-tieni ġurnata infila qed jinżamm minn irġiel armati milli jasal ħdejn it-tifrik. L-ajruplan kien irrapurtat li ntlaqat minn missili fuq żona ddominata mir-ribelli fil-Lvant tal-Ukrajna, bejn ir-reġjuni ta’ Luhansk u Donetsk. Il-298 persuna li kienu abbord mietu kollha. Kemm l-Ukrajna kif ukoll ir-ribelli akkużaw lil xulxin li niżlu l-ajruplan tat-tip Boeing 777 li kien qed itir minn Amsterdam għal Kuala Lumpur.